‘ออมสิน’ยังกำไรดีครึ่งปีฟัน9.5พันล้าน
ออมสินฟุ้ง ครึ่งปีแรกฟันกำไร 9,500 ล้าน เงินฝากโตทะลัก 1.57 ล้านล้านบาท กดเอ็นพีแอลต่ำติดดิน 1.12%
24 ก.ค. 2555

ออมสินฟุ้ง ครึ่งปีแรกฟันกำไร 9,500 ล้าน เงินฝากโตทะลัก 1.57 ล้านล้านบาท กดเอ็นพีแอลต่ำติดดิน 1.12% 
นายธัชพล กาญจนกูล รองผู้อำนวยการธนาคารออมสินอาวุโส ในฐานะรักษาการผู้อำนวยการธนาคารออมสิน เปิดเผยถึงผลประกอบการธนาคารในช่วงครึ่งปีแรกว่า ธนาคารมีกำไรสุทธิก่อนหักผลกระทบมาตรฐานบัญชี ฉบับที่ 19 จำนวน 9,537 ล้านบาท โดยส่วนใหญ่มาจากรายได้ดอกเบี้ย สินเชื่อ และการบริหารสินทรัพย์
ทั้งนี้ ธนาคารมีสินทรัพย์รวมทั้งสิ้น 1.79 ล้านล้านบาท เพิ่มขึ้นจากปีก่อนจำนวน 2.53 หมื่นล้านบาท เป็นผลมาจากการขยายตัวของสินเชื่อที่เพิ่มขึ้น 1.35 แสนล้านบาท เพิ่มขึ้น 10.02% จากปีก่อน หรือประมาณ 1.43 เท่าของเป้าหมาย
ขณะที่สินเชื่อคงเหลือ ณ วันที่ 30 มิ.ย. อยู่ที่ 1.48 ล้านล้านบาท โดยมีสินเชื่อรายย่อยอยู่ที่ 93% ขณะที่สินเชื่อรายใหญ่มีแค่ 7% มียอดเงินฝากรวมอยู่ที่ 1.57 ล้านล้านบาท เพิ่มขึ้นจากปีก่อน จำนวน 4.96 หมื่นล้านบาท หรือเพิ่มขึ้น 3.25%
ด้านส่วนของหนี้ที่ไม่ก่อให้เกิดรายได้ (เอ็นพีแอล) ปัจจุบันอยู่ที่ 1.12% ของสินเชื่อรวม หรือประมาณ 1.66 หมื่นล้านบาท โดยธนาคารได้ตั้งสำรองค่าเผื่อหนี้สงสัยจะสูญสูงกว่าเกณฑ์ของธนาคารแห่งประเทศไทย (ธปท.) ถึงกว่า 9,000 ล้านบาท
นอกจากนี้ ธนาคารมีอัตราผลตอบแทนต่อสินทรัพย์ (ROA) อยู่ที่ 1.08% ผลตอบแทนต่อส่วนของทุน (ROE) อยู่ที่ 16.16% อัตราส่วนเงินกองทุนต่อสินทรัพย์เสี่ยงอยู่ที่ 11.54% และนำส่งรายได้เข้ารัฐในครึ่งปีแรก 4,532 ล้านบาท 
นายธัชพล กล่าวด้วยว่า ช่วงครึ่งหลังของปี 2555 ธนาคารเน้นการบริการอย่างมีคุณภาพ รวมทั้งหวังเพิ่มรายได้จากค่าธรรมเนียมจากธุรกิจที่มีใบอนุญาต อาทิ นายหน้าประกัน ธุรกิจหลักทรัพย์ และเพิ่มปริมาณเงินลงทุนในหลักทรัพย์